मंडी के साथ वाजपेयी जी का विशेष लगाव रहा है। यहां की गलियों, चौराहों, दुकानों और कुछ लोगों के घरों में उनके कदम पड़े हैं। वाजपेयी जी बार-बार मंडी आते खासकर लोकसभा चुनावों के दौरान वह मंडीवासियों के पसंदीदा वक्ता होते। उनकी जनसभाओं में काफी भीड़ उमड़ती मगर हर बार मंडी संसदीय क्षेत्र से भाजपा का उम्मीदवार हार जाता। एक बार मंडी की चुनावी सभा में भीड़ को देखकर वाजपेयी जी ने कहा कि आप लोग भाषण मेरा सुनने आते हो और वोट जाकर कांग्रेस को देते हो। जितनी भीड़ यहां है अगर सभी भाजपा को वोट दे दें तो हमारा उम्मीदवार जीत जाए। हेमंतराज वैद्य बताते हैं कि वाजपेयी जी के साथ वह 1990 के विस चुनाव से पूर्व होटल राजमहल में बैठे थे। वाजपेयी जी ने पूछा कि अब के चुनाव का हाल क्या है तो इस पर वैद्य जी ने कहा अबकी बार हम जीत जाएंगे। तब वाजपेयी जी ने कहा कि तुम मंडी वाले भाषण मेरा सुनते हो और वोट नहीं देते। जनसंघ के नेता के तौर पर वाजपेयी जी लगातार मंडी आते रहे हैं। इस दौरान मंडी के संघ परिवार से जुड़े लाला दलीप चंद वैद्य उनके परम मित्र रहे हैं। उनकी इस दोस्ती के चलते बतौर नेता प्रतिपक्ष 2 बार उनके घर में आकर वाजपेयी जी ने भोजन ग्रहण किया है।